La regidora d’Educació, Laura Espinosa, es reuneix amb representants de la Conselleria d’Educació per a tractar les necessitats en matèria educativa del municipi
2025-07-24

La regidora d’Educació de l’Ajuntament de Burjassot, Laura Espinosa Pérez, ha mantingut una reunió de treball, en la Conselleria d’Educació, amb la responsable del Departament d’Educació Especial, Pilar Román i amb el Cap de Servei de Planificació Educativa, Rafael Fresquet. En la mateixa, en la qual es van tractar les diferents necessitats del municipi en matèria educativa, es va comptar també amb la presència del director del CEIP Sant Joan de Ribera, Josep Manel San Fèlix Górriz i de la Tècnic d’Educació del Consistori.

Per a Laura Espinosa, “la reunió ha resultat molt positiva ja que s’ha fet ressò de les necessitats educatives del nostre municipi i s’han mostrat molt receptius en tots els temes que hem plantejat“.

El primer dels temes que Laura Espinosa va posar sobre la taula va fer referència a la petició, recolzada per unanimitat pel Consell Escolar Municipal (CEM) i pel Ple de l’Ajuntament de Burjassot, d’habilitar una unitat específica de Comunicació i Llenguatge en algun dels centres educatius públics de Burjassot per a alumnes amb trastorn de l’espectre autista. La responsable de Conselleria va aclarir els requisits i el procediment, mostrant-se favorable a la proposta realitzada.

En segon lloc, es va tractar el tema dels recursos personals d’educació especial, en els centres públics del municipi, com és el cas de la necessitat de mestres de Pedagogia Terapèutica, d’Audició i Llenguatge i d’un educador d’Educació Especial. En aquest cas, la Conselleria va insistir que es dota de recursos als centres en funció de les seues necessitats, documentades per cadascun d’ells. Pilar Román va reconèixer que, en aquest moment, s’està manejant diferent normativa sobre aquest tema, fet que complica els diagnòstics utilitzats en l’alumnat amb necessitats educatives especials.

L’últim dels temes que van ser tractats en la reunió va fer referència a la planificació dels recursos educatius de Burjassot. En aquest cas, es va fer constar el suport des de la Regidoria d’Educació i el CEM, a la petició de l’IES Vicent Andrés Estellés d’ampliar l’oferta educativa de Batxillerat en la modalitat d’Arts i de la tornada del CEIP Sant Joan de Ribera a la seua ubicació original. En aquest aspecte es va informar als presents del compromís de la Conselleria d’Educació de mantenir l’oferta escolar existent a Burjassot.